Zim kry nog hulp na sikloonDie bydrae sluit meer as 2 000 ton sorghum, groente-olie en graanprodukte in. (Foto: ANA) Amerika het vandeesweek nóg $2,5 miljoen, sowat R35 miljoen, aan slagoffers van die verwoestende sikloon Idai in Zimbabwe geskenk deur middel van die internasionale ontwikkelingsagentskap, USAID. Dit volg nadat dié land reeds $10 miljoen, sowat R140 miljoen, in humanitêre hulp aan slagoffers in Mosambiek, Zimbabwe en Malawi geskenk het wat deur die sikloon geraak is. Sikloon Idai was een van die dodelikste storms wat dié suidoostelike Afrika-land in dekades getref het en nedersettings is in hul geheel deur vloedwater meegesleur. Die sikloon het die stad Beira in Mosambiek verlede maand getref voordat die sterk winde en swaar reën na Zimbabwe en Malawi beweeg het. Volgens ŉ verklaring is die jongste bydrae gemaak ter ondersteuning van gebiede in die Manicaland-provinsie in Zimbabwe wat swaar onder dié sikloon deurgeloop het – meer as 100 000 mense in dié gebied is deur die sikloon geraak. “USAID sal deur die Wêreldvoedselprogram (WVP) werk om onmiddellike voedselverligting aan ongeveer 133 000 [slagoffers] te verskaf wat deur die sikloon in die Chimanimani‑ en Chipinge-distrikt geraak word,” het die organisasie gesê. Luidens die verklaring sal dié bydrae van meer as 2 000 ton sorghum, groente-olie en graanprodukte kom van die organisasie se pakhuis in Durban in KwaZulu-Natal. Amerikaanse ambassadeur Brian Nichols het gesê “die humanitêre hulp van USAID sal lewens red en lyding verlig soos mense begin herbou ná sikloon Idai.” Die finansiële hulp sal onder andere bydra om slagoffers van water, sanitasie en skuiling te voorsien. Eddie Rowe, ŉ direkteur by die WVP, het gesê die bydrae kom op die regte tyd om mense te help wat nog sukkel om te herstel van die verwoestende impak van sikloon Idai soos hulle begin om weer hul lewens op te bou. Volgens die verklaring het minstens 181 mense verlede maand weens sikloon Idai in Zimbabwe omgekom en 270 000 mense is sedertdien van hulp afhanklik.